KIRJALLINEN KYSYMYS P-3624/01

esittäjä(t): Karin Riis-Jørgensen (ELDR) komissiolle

(8. tammikuuta 2002)

Aihe: Tuki Rosythin ja Zeebruggen väliselle lauttaliikenteelle

Komissio vakuutti kysymykseen H-0757/01(1) antamassaan vastauksessa pyrkivänsä joka tilanteessa huolehtimaan siitä, että PACT- ja Marco Polo -ohjelmien hankkeiden valintaa ja niille maksettavaa tukea valvotaan mitä tiukimmin, jotta voidaan selvittää, mitä kilpailua vääristäviä vaikutuksia tällaisilla hankkeilla mahdollisesti on.

Komission kotisivulta käy ilmi, että PACT-ohjelmasta on myönnetty 500 000 euroa Skotlannin (Rosyth) ja mantereen (Zeebrugge) väliselle ro-ro-liikenteelle. Ison-Britannian viranomaiset ovat lisäksi ilmoittaneet aikovansa tukea samaista lauttaliikennettä vielä 12 miljoonalla punnalla Freight Facilities Grant Scheme -ohjelmasta, jota ilmeisesti ei vielä ole hyväksytty.

On kuitenkin jo ennestään olemassa sellaisia Englannin kanaalin ylittäviä lauttareittejä, joiden lähtöpaikkana on niinkin lähellä sijaitsevia satamia kuin Newcastle ja Hull. Näille reiteille ei makseta tukea, mikä saa minut esittämään seuraavat kysymykset:

Miten komissio aikoo varmistaa, että EU:n ja Ison-Britannian myöntämä tuki Skotlannin Rosythin ja Belgian Zeebruggen väliselle reitille ei vääristä kilpailua suhteessa sellaisiin lähellä kulkeviin Englannin kanaalin ylittäviin reitteihin, jotka eivät saa tukea?

Ellei tätä voida varmistaa, huolehtiiko komission jäsen siitä, että näitä tukia ei enää makseta.

(1) Kirjallinen vastaus, 2.10.2001.

Loyola de Palacion komission puolesta antama vastaus

(7. helmikuuta 2002)

Arvoisa parlamentin jäsen on oikeassa huomauttaessaan, että Superfast Ferries -yritykselle on myönnetty 500 000 euron PACT-avustus sen aloittaessa uuden palvelun Rosythin ja Zeebruggen välillä. Komission ja Superfast Ferries -yrityksen välisen tukisopimuksen mukaan rahat käytetään laivojen ja terminaalien mukauttamiseen siten, että tehokas intermodaalinen palvelu on mahdollista. Kun otetaan huomioon palvelun laatu ja innovatiivinen luonne, nopea siirtymäaika ja käytettävien laivojen korkea taso, voidaan olettaa, että liikenne siirtyy ruuhkautuneilta valtateiltä merelle. Komissio haluaisi huomauttaa, että Göteborgin Eurooppa-neuvostossa siirtyminen ympäristöä säästävään liikenteeseen yksilöitiin EU:n ensisijaiseksi tavoitteeksi.

Hanketta arvioitaessa tutkittiin tarkoin mahdollista kilpailua muiden Yhdistyneen kuningaskunnan satamien palveluiden ja uuden palvelun välillä. Avustuksen ei havaittu aiheuttavan kilpailun vääristymistä. Jos kilpailu kuitenkin vääristyy PACT-avustuksen takia tulevaisuudessa, mikä on kuitenkin epätodennäköistä, sopimus antaa komissiolle tarpeelliset toimivaltuudet tarkkailla tilannetta ja toteuttaa toimenpiteitä tilanteen korjaamiseksi.

Yhdistyneen kuningaskunnan hallituksen myöntämän rahtiliikenteen infrastruktuuriavustusohjelman FFG:n mukaisen avustuksen osalta komissio haluaisi ilmoittaa arvoisalle parlamentin jäsenelle, että komissio teki 19. joulukuuta 2001 päätöksen, jonka mukaan se ei vastusta tätä valtiontukea. On kuitenkin korostettava, että Superfast Ferries ei saa tukea tästä järjestelmästä, kuten komissio on selvittänytkin. FFG-järjestelmän laajentaminen mahdollistaa tuen satamien rahdinkäsittelyjärjestelmille rannikko- ja lyhyen matkan liikenteen osalta juuri liikennemuotosiirtymän takia. Lisäksi komissiolle ilmoitettuun Rosythin sataman hankkeeseen sisältyy ainoastaan tuki rahtiliikenteen infrastruktuureille. Tätä tukea voivat hakea kaikki kiinnostuneet alan toimijat ketään syrjimättä. Tämän infrastruktuurin käytöstä perittävät maksut ovat markkinaperustaisia.

FFG-järjestelmään sisältyy lisäksi useita toimenpiteitä, joiden avulla voidaan estää kilpailun vääristyminen satamien välillä yhteisön alueella. Edellytyksenä on ensinnäkin, että liikenne siirtyy maanteiltä merelle, jotta maanteillä ajetut kilometrit vähenevät ja vastaavat ympäristöhyödyt voidaan saavuttaa. Pelkkä liikenteen siirtäminen satamasta toiseen niin, että maanteillä ajetut kilometrit eivät vastaavasti vähene, ei ole sallittua rahtiliikenteen infrastruktuuriavustusjärjestelmässä. Lisäksi avustusta hakevaa hanketta arvioitaessa on tehtävä myös markkinatutkimus. Komissio on myös pidettävä ajan tasalla järjestelmän toteuttamisesta. Yhdistyneen kuningaskunnan viranomaiset toimittavatkin komissiolle vuosittain järjestelmää koskevan kertomuksen.